17/03/2020 21:15h



Publicació al BOE de l’Ordre del tancament per mar i aire de les Illes Balears

Els aeroports i ports de les Illes restringeixen al màxim el trànsit de passatgers. Com havien reclamat, les Illes Balears han aconseguit el vistiplau del govern espanyol al tancament dels aeroports i ports al trànsit de passatgers per evitar la propagació del coronavirus. La norma general és que queden prohibits els vols a les Illes des de qualsevol aeroport nacional i tots els vols privats, és a dir, aerotaxis i jets, des de qualsevol punt del món. En els ports, es prohibeix el trànsit de passatgers, i l’arribada de vaixells d’esbarjo, només es permet el trànsit de mercaderies.

Les excepcions es plantegen per fer possible que els residents a fora puguin tornar i per urgències mèdiques o treballs especials. Es permetrà, com a màxim, un vol per dia i companyia des de Madrid, Barcelona i València amb Mallorca, i un vol per dia i companyia entre Madrid i Barcelona a Menorca i Eivissa. Això sempre és el màxim i a la pràctica podria ser manco.

Entre illes, es permet un vol per dia i companyia en cada sentit. Entre Formentera i Eivissa sí que es permetrà el trànsit de passatgers per via marítima amb tres trajectes diaris per sentit. D’altra banda, s’ha programat tota la repatriació aèria dels 25.000 turistes que encara queden a les Illes perquè puguin tornar a casa seva.

Els passatgers aeris que arribin a les Illes amb les excepcions hauran de passar un control sanitari en els aeroports organitzat per Govern.

Els vols hauran de respectar que només podran anar a un terç de la seva capacitat per evitar la proximitat i els contagis. Aquestes restriccions, que ja s’han publicat al BOE, entraran en vigor a partir de la mitjanit del dijous 19 de març. Duraran tot el temps que estigui en vigor l’estat d’alarma.

Cancel·lacions a Son Sant Joan

A les sis de l’horabaixa d’avui dimarts, s’havien cancel·lat 9 vols a l’aeroport de Palma. Una xifra que canvia constantment i per això Aena ha decidit no donar-ne més informació als mitjans de comunicació.

Cada vegada aterren o s’enlairen manco avions a l’aeròdrom de Palma. En aquests moments, es treballa per repatriar 25.000 turistes que encara són a l’illa.